BRITZ-FARKAS NELLI – KERTÉSZ KATALIN

A JÁTÉK MINDENKIÉ

Könyv Guru

Budapest, 2025

Nelli és Kata könyve abszolút hiánypótló a magyar könyvpiacon. Ajánlom mindenkinek – felnőttnek és gyereknek egyaránt –, aki tud és szeret játszani, de azoknak is, akik tanulják/tanítják a közös játék művészetét. A legtöbb tevékenységhez semmilyen különleges kellékre nincs szükség, mégis életre szóló élményeket szerezhetünk, adhatunk általa. 10-15 évvel ezelőtt, amikor a fiaim kisebbek voltak, nagyon örültem volna, ha létezett volna ez a könyv… :)

Tittel Kinga, a Mesélő Budapest szerzője

TARTALOMJEGYZÉK

Előszó

Hogyan használd a könyvet?

Speciális igényű gyerekek és felnőttek játékosként

1. Játsszunk együtt! – családi játékok

2. Van öt perced?

3. Kincsvadászat! – kicsiknek és nagyoknak

4. Autós játékok

5. Szerezz új barátokat!

6. Esős, borús napokra

7. Irány a kert! – szabadtéri és sportjátékok

8. Ügyességi és csapatépítő játékok

9. Szülinapi bulira

10. Pimasz kamasz! – játékok tiniknek

11. Érdekes és tudományos

12. Legyél te is környezetbarát!

13. Tematikus játékok

14. Tábori játékok

15. Kvíz mindenkinek

Kvízmegoldások

Melléklet

Forrásjegyzék

ELŐSZÓ

„Nem azért felejtünk el játszani, mert megöregszünk,
hanem attól öregszünk meg, hogy elfelejtünk játszani.”

(George Bernard Shaw)

Régóta foglalkoztatott egy olyan játékkönyv megírásának gondolata, amely interaktív, változatos, színes, izgalmas játékokat tartalmaz, könnyen értelmezhető, és bárki talál benne kedvére való játékot. Fontosnak tartom, hogy a speciális igénnyel élő gyerekek és családtagok is részt vehessenek ezekben a játékokban. Hiszem, hogy minden gyermeknek joga van a játékhoz, függetlenül attól, hogy milyen képességekkel rendelkezik.

A pandémia alatt rengeteg megkeresést kaptam ismerősöktől, barátoktól, családtagoktól, amelyben a segítségemet, tanácsomat kérték.

A pandémia okozta elszigeteltség, a nagyfokú bezártság, a barátok és a játszóházak hiánya miatt a szülőkre nehéz feladat hárult, hogy szórakoztassák gyermekeiket. Szerettek volna új játékokat, programokat kitalálni, amivel lekötik a lurkók figyelmét, és nem utolsósorban az energiájukat.

Ez adta az indíttatást, hogy végre valóra váltsam régi álmomat.

Szerzőtársammal és egyben kedves barátnőmmel, Kertész Katával hosszú éveken keresztül dolgoztunk egy amerikai hajótársaságnál ifjúsági programok vezetőiként. Rengeteg tudást és tapasztalatot halmoztunk fel, ami csakis arra várt, hogy végre papírformát öltsön, és könyv formájában megjelenjen.

Miért is fontos számunkra a játék?

A játék nem csupán öncélú, szórakoztató és szabadidős tevékenység gyerekeknek, hanem olyan értékteremtő eszköz, amely formál, megtanít fontos dolgokat, segít abban az utazásban, amit gyerekkortól felnőttkorig megteszünk. A játék során olyan készségeket és képességeket sajátíthatunk el, valamint olyan tapasztalatokat gyűjthetünk, amelyek felbecsülhetetlen értékűek. Játék közben nevetünk, vidámak, felszabadultak vagyunk. Kiszakadunk a mindennapokból, és ha csak egy rövid időre is, de elfelejtjük a hétköznapi problémákat. Többet kellene játszanunk, hogy vidámabb, boldogabb, kiegyensúlyozottabb felnőttekké váljunk.

Ezért ezt a könyvet nemcsak gyerekeknek, hanem felnőtteknek is ajánljuk, hiszen a játék közelebb hozza egymáshoz a családtagokat, kollégákat, barátokat.

Egy olyan könyvet álmodtunk meg Katával, amely hasznos lehet gyermekek, szülők, nagyszülők, tanárok, kollégák, baráti társaságok és animátorok számára is.

Bátorítunk mindenkit, hogy merjen játszani.

Kedves olvasó, vedd hát a kezedbe ezt a könyvet, és kezdj el játszani!

A játék mindenkié.

Nelli

HOGYAN HASZNÁLD A KÖNYVET?

A könyvben tizenöt fejezeten keresztül fantasztikus játékokat ismerhetsz meg. Vannak rövidek, hosszúak, aktívak és logikai gondolkodást igénylők is. A gyerekektől az idősebbekig mindenki megtalálhatja a számára megfelelő játékot. Ahhoz, hogy könnyedén eligazodj a könyvben, adunk hozzá egy hasznos útmutatót. A játékok leírásaiban megtalálod, hogy mit fejlesztenek, kinek ajánljuk, hány játékosra van szükség, és kell-e hozzá bármilyen kellék. Ezenkívül fontos információt is tartalmaznak arról, hogy milyen speciális igényű gyerekeknek és felnőtteknek ajánljuk a játékot

Ezeket piktogramokkal jelöltük.

A Speciális igényű gyerekek és felnőttek játékosként című fejezetben olvashatsz bővebben erről. Itt fontos megjegyezni, hogy ez csak AJÁNLÁS, mert minden speciális igényű játékos fizikai állapota más és más. Mielőtt elkezdtek játszani, beszéljétek át a játék menetét, hogy megfelel-e a játékos képességeinek! A továbbiakban csak spéciknek hívjuk a speciális igényű játékosokat.

A legfontosabb, hogy a játékok biztonságosak és könnyen követhetőek legyenek minden játékos számára. A könyv utolsó fejezetében megtalálod a kvízek megoldásait, és egy kis meglepetést is tartogatunk számodra a mellékletekben.

Minden fejezetben felbukkan majd kis kedvencünk, Einstein, a tacskó, aki érdekes információkat oszt meg veled, és újabb játékokat ajánl a figyelmedbe.

Jó szórakozást kívánunk neked, barátaidnak és a családodnak!

Kezdődjék a játék!

SPECIÁLIS IGÉNYŰ GYEREKEK ÉS FELNŐTTEK JÁTÉKOSKÉNT

Tudtad, hogy körülbelül 1,3 milliárd fogyatékossággal élő ember él a Földön? Ez a világ népességének 16%-a. Európában 135 millióan, Magyarországon pedig közel 600 ezren vannak, ami a lakosság 6,2%-át teszi ki. A társadalmi elfogadás hiánya és a kihívások, amelyekkel nap mint nap szembesülnek, gyakran nehezebb helyzetbe hozzák a fogyatékossággal élő embereket, mint maga a fogyatékosságuk.

Kik is a speciális igényű emberek?

Speciális igényű embereknek tekintjük azokat, akik érzékszervi, mozgásszervi, audiovizuális akadályokkal vagy kognitív zavarral élnek, melynek következtében ismeretlen környezethez nehezen tudnak alkalmazkodni.

Hiszünk abban, hogy az akadályokat a lehetőségekkel lehet legyőzni. Ezért hoztuk létre ezt a fejezetet, ahol a speciális igényű gyerekek és felnőttek is megtalálják azokat a játékokat, amelyekben biztonságosan részt vehetnek, valamint segítséget szeretnénk nyújtani ép társaik számára, hogy megfelelő odafigyeléssel forduljanak speciális szükségletekkel élő társaik felé.

Jelmagyarázat

A játékok mellett feltüntettük az alábbi piktogramokat. Ezek a piktogramok jelzik, hogy mely játékok felelnek meg a speciális igényű játékosok számára.

Kerekesszékes

Vak

Gyengén látó

Siket

Nagyothalló

Kognitív zavarral élő

Forrás:

https://www.who.int/health-topics/disability#tab=tab_1

https://www.who.int/news-room/fact-sheets/detail/disability-and-health

https://www.ksh.hu/nepszamlalas/tablak_fogyatekossag

https://www.odukozpont.hu/sites/default/files/odu_kisszotar_big.pdf

Amire fontos, hogy figyelj!

Amennyiben speciális igényű gyerekek vagy felnőttek is részt vesznek a játékban, fontos, hogy figyelembe vedd az igényeiket, hogy ne érezzék korlátozva magukat a játékban.

Íme néhány tipp, amelyekre mindig figyelni kell!

Kerekesszékes játékosok:

- Ellenőrizd, hogy a játék helyszíne akadálymentes-e! Legyen az! Ennek része a bejárat is. Ne legyenek lépcsők vagy más akadályok!

- Az ajtók legyenek elég szélesek ahhoz, hogy a kerekesszék beférjen rajtuk!

- Legyen elég hely a szobában vagy a teremben, hogy a kerekesszékkel könnyen lehessen közlekedni!

- Ha a játékban olyan feladatok szerepelnek, amelyeket a kerekesszékkel nehéz vagy lehetetlen elvégezni, biztosíts alternatív megoldásokat! Például, ha a játékosoknak egy tárgyat kell elérniük egy magas polcról, a kerekesszékes játékosok számára helyezd a tárgyat egy alacsonyabb polcra!

Vak és gyengén látó játékosok:

- A helyiségek legyenek átjárhatóak! Bútorok, botlást és veszélyt okozó tárgyak ne legyenek útban!

- A bútorokat úgy helyezd el, hogy a járófelület legalább 1 méter széles legyen!

- Amennyiben lehetőség van rá, helyezz Braille-jeleket vagy tapintható felületeket a falakra, amik segítenek a navigációban!

- A padló felülete legyen sima és egyenletes!

- Ismertesd meg a hely tervrajzát a játékosokkal!

- Ha van lehetőség rá, a játék területén használj audio-narrációs segítséget!

Siket játékosok:

- Fontos, hogy a siket játékossal mindig szemben állj, ha beszélsz, hogy tudjon szájról olvasni, és megértse a játékszabályt!

- Használj vizuális segítséget a játékszabály magyarázatához! A vizuális segítségek, például a képek, a diagramok vagy a videók nagyban megkönnyíthetik a játék megértését.

- Ha van rá lehetőség, akkor használd jelnyelvi tolmács segítségét a játékhoz!

Nagyothalló játékosok:

- Kerüld a háttérzajt! Ha lehetséges, próbáljatok olyan helyen játszani, ahol nincs túl sok zaj!

- Fontos, hogy a nagyothalló játékossal mindig szembe állj, ha beszélsz, hogy tudjon szájról olvasni, és megértse a játékszabályt.

- Ha van rá lehetőség, akkor a játék területén használj indukciós hurokrendszert, vagy kérd jelnyelvi tolmács segítségét!

- Ha olyan játékot játszotok, amelyben fontos szerepet játszik a zene, akkor arra figyelj, hogy elég hangos legyen a nagyothalló játékos számára is!

- Mindannyian legyetek türelmesek és segítőkészek! Ne feledjétek, hogy a nagyothalló játékosnak több időre van szüksége ahhoz, hogy megértse a játék menetét!

Kognitív zavarral élő játékosok:

A kognitív funkciók jelentése: az értelmi működést lehetővé tevő funkciók. Gondolkodási tevékenységek, amelyekkel érzékeljük, felfogjuk és felhasználjuk megszerzett tudásunkat.1

- Az ilyen speciális igényű játékosnál fontos figyelembe venni, hogy minél egyszerűbb, világosabb instrukciót kapjon a játékokról.

- Lehetőleg olyan játékokba vond be, ami nem igényel nagyobb memóriatevékenységet vagy összetett gondolkodási folyamatot!

- Ha írsz valamit a kognitív zavarral élő játékosnak, akkor használj nagy betűket és egyszerű mondatokat!

- Ha rajzolsz vagy vázlatokat készítesz, akkor használj egyszerű formákat és színeket!

- Ha videókat vagy animációkat használsz, akkor győződj meg arról, hogy a videó feliratos!

Forrás: 1. https://halco.hu/kognitiv-jelentese/

1. JÁTSSZUNK EGYÜTT! – CSALÁDI JÁTÉKOK

A család egyik legfontosabb feladata a szeretet, a gondoskodás és a nevelés mellett, hogy értéket teremtsen. A szülők értékrendje a viselkedésükben, a beszédükben, a másokhoz való viszonyulásukban, sőt még a közös játékokban is megmutatkozik. A család mint egy iránytű mutat utat az életben. A közös játék pedig egy kiváló módja annak, hogy a család tagjai közelebb kerüljenek egymáshoz, és megerősítsék az egymás iránti köteléket.

Töltsetek hát minél több időt együtt, játsszatok, és teremtsetek értéket! Legyen a közös játék a ti értéketek!

200 forint

Mit fejleszt? Kéz-szem koordinációs készséget, versenyszellemet, csapatmunkát

Melyik korosztálynak ajánlott? 5 éves kortól

Szükséges játékosok száma: legalább 4 fő, de minél többen játszanak, annál jobb

Szükséges kellékek: 200 forintos érme, teniszlabda

Spécik:

A játék leírása:

A játékosokat oszd két csapatra! A csapatok álljanak a helyiség két végébe egymással szembe, majd jelöld ki a két csapat között a középvonalat! Helyezz egy 200 forintos érmét a vonalra! Mindkét csapatból egy-egy játékos kapjon egy teniszlabdát!

A kezdő játékosoknak el kell találniuk a pénzérmét úgy, hogy az a másik oldalára forduljon. Nem egyszerű, de nem lehetetlen. Ez 2 pont a csapatnak. Ha az érme nem fordul át a másik oldalára, azonban kimozdul a helyéről, akkor 1 pont jár a csapatnak. Az érmét minden alkalommal vissza kell tenni a középvonalra, hogy mindkét csapatnak egyenlő esélye legyen.

Az a csapat nyer, amelyik előbb éri el a 20 pontot.

Ábécé mix

Mit fejleszt? Gyors gondolkodást, szóalkotást, csapatmunkát, kommunikációt

Melyik korosztálynak ajánlott? 7 éves kortól

Szükséges játékosok száma: legalább 5 fő, de minél többen játszanak, annál jobb

Szükséges kellékek: 2 szett, amelyben az ábécé betűi szerepelnek egyesével, lapokra írva (laminálva többször is felhasználhatók), olyan szavak listája, amiben minden betű csak egyszer fordul elő.

Spécik:

A játék leírása:

A játékosokat oszd két csapatra!

Adj mindkét csapatnak 1-1 teljes ábécészettet! Az előre megírt listáról mondj egy szót (pl.: pék, autó, kutya, barát, stb.)! Fontos, hogy minden körben egyre hosszabb szavakat adj a csapatoknak. A két csapatnak minél előbb ki kell raknia a szavakat.

Amelyik csapat előbb kész van, annak törökülésbe kell ülni, és fel kell tartania a kezét.

Az a csapat kapja a pontot, aki előbb rakja ki az adott szót hiba nélkül.

A játék végén a legtöbb pontot gyűjtő csapat nyer.

Befagyasztva

Mit fejleszt? Kreativitást, improvizációt, együttműködést

Melyik korosztálynak ajánlott? 6 éves kortól

Szükséges játékosok száma: legalább 4 fő, de minél többen játszanak, annál jobb

Szükséges kellékek: nincs

Spécik:

A játék leírása:

Válassz ki egy játékost, aki egy cselekményt mutogat el! Például főz, autót vezet, stb. Amikor hirtelen azt mondod, hogy „fagy”, akkor egy másik játékos felveszi az előző játékos pozícióját, és onnan folytatva valami egészen más cselekményt imitál. Addig megy a játék, amíg minden játékosra sor nem kerül. Fontos, hogy minél kreatívabbak és viccesebbek legyetek. Közben a többi játékos próbálja összekapcsolni a mozdulatokat, és kitalálni rájuk egy történetet.

Bogaras dobás

Mit fejleszt? Kreativitást, csapatmunkát, problémamegoldó képességet

Melyik korosztálynak ajánlott? 8 éves kortól

Szükséges játékosok száma: legalább 4 fő, de minél többen játszanak, annál jobb

Szükséges kellékek: papír, ceruza, dobókocka

Spécik:

A játék leírása:

Oszd a játékosokat két csapatra!

Minden játékos kapjon 1-1 darab papírlapot, ceruzát és csoportonként 1-1 dobókockát!

A játék célja, hogy mindkét csapat minél előbb rajzoljon egy bogarat.

A dobókocka számai a bogár egy-egy testrészének felelnek meg.

Minden egyes dobásnál csak a számnak megfelelő testrészt lehet rajzolni.

1. fej

2. tor

3. potroh

4. lábak

5. antennák

6. szemek

A játékban csak az egymást követő számokat dobva lehet tovább haladni.

Tehát ha valaki 1-es és 2-es után nem 3-ast, hanem bármely más számot dob, akkor a másik játékos következik a dobással.

Az nyer, aki előbb le tudja rajzolni az egész bogarat.

Celebek

Mit fejleszt? Kommunikációs készséget, figyelmet, gyors gondolkodást

Melyik korosztálynak ajánlott? 7 éves kortól

Szükséges játékosok száma: legalább 3 fő, de minél többen játszanak, annál jobb

Szükséges kellékek: öntapadós jegyzettömb, ceruza

Spécik:

A játék leírása:

Öntapadós jegyzettömbre írd fel ismert emberek, karakterek neveit, majd minden játékosnak adj egy-egy lapot, és ragaszd fel a homlokára!

A játékosok körbemennek, és társaiktól kérdezgetve (de nem direkt rákérdezve) próbálják meg kitalálni, hogy melyik celeb neve van a homlokukra írva. A kérdésekre csak igennel és nemmel lehet válaszolni. Az nyer, aki először kitalálja a homlokára írt celeb nevét.

B verzió: Idősebb gyerekek vagy felnőtt játékosok esetén lehet más kategóriákat is használni, például: tudósok, Nobel-díjasok, írók vagy költők, történelmi személyiségek.

C verzió: Amennyiben otthon a családtagok játszanak, megviccelheted őket, ha a celebpapírra egy-egy családtagnak a nevét írod fel.

Elektromos hulahopp

Mit fejleszt? Koordinációs készséget, egyensúlyérzéket, koncentrációt

Melyik korosztálynak ajánlott? 3 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: hulahoppkarikák különböző méretben

Spécik:

A játék leírása:

Állítsd sorba a játékosokat egymás mögé!

Tartsd a hulahoppkarikákat különböző magasságban és pozíciókban, majd a játékosoknak ezeken kell átmenniük úgy, hogy ne érintsék meg a karikákat.

Ha mégis megérintették, akkor a sor végére kell állniuk, és ha rájuk kerül a sor, újra próbálkozhatnak.

A játékot azzal lehet nehezíteni, hogy a játékosoknak egyre kisebb karikákon kell átmenniük úgy, hogy ne érjenek hozzájuk, és ne „rázzák meg” őket.

Az a játékos, amelyik hozzáér a karikához, kiesik a játékból. A játék nyertese az lesz, aki úgy tudta teljesíteni a kihívást, hogy egyszer sem ért a karikákhoz.

Életnagyságú portré

Mit fejleszt? Kreativitást, vizuális észlelést, finommotoros mozgást, koncentrációt

Melyik korosztálynak ajánlott? 4 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: nagy méretű papírtekercs vagy kartonlap (amire a játékos rá tud feküdni, és nem lóg le róla a lába), zsírkréta, filctoll, színes ceruza

Spécik:

A játék leírása:

Válassz ki egy játékost, aki lefekszik egy nagy méretű papírra! A többiek rajzolják körbe a testvonalát!

Használjátok a fantáziátokat, és minél színesebben, érdekesebben színezzétek ki a papíron lévő sziluettet!

Ha nagyobb létszámban vagytok jelen, akkor akár csoportokat is alkothattok, és egy megadott téma alapján (pl.: indián, űrlakó, szörny, stb.) készíthetitek a rajzokat.

Építészmemória

Mit fejleszt? Memóriát, problémamegoldást, vizuális észlelést, csapatszellemet

Melyik korosztálynak ajánlott? 7 éves kortól

Szükséges játékosok száma: legalább 5 fő, de minél többen játszanak, annál jobb

Szükséges kellékek: különböző színű LEGO-k, síp

Spécik:

A játék leírása:

Építs LEGO-kból egy formát, (pl.: kisautó, ház, virág, stb.) majd oszd a játékosokat két csapatra!

Mutasd meg nekik az építményed, amit 1 percig nézhetnek, tanulmányozhatnak. Ezután mindkét csapat ugyanannyi számú és ugyanolyan színű LEGO-darabokat kap, mint amiből te építetted a formádat.

Sípszóra, emlékezetből kell megépíteni ugyanazt a formát.

Nem csak a forma, de a színek helyes használata is fontos.

Az a csapat nyer, amelyik ugyanúgy vagy a tiédhez hasonlóan építi meg a te általad készített formát.

Ha nehezen megy a csapatoknak az emlékezetből építés, akkor megmutathatod nekik az építményed egy rövid időre még egyszer.

Fekete varázslat

Mit fejleszt? Megfigyelést, gondolkodást, problémamegoldást, kommunikációt

Melyik korosztálynak ajánlott? 7 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: nincs

Spécik:

A játék leírása:

Válassz ki egy segítőt, aki kimegy a szobából, míg a többiek megneveznek egy tárgyat, ami a szobában található (úgy, hogy a segítő ezt nem hallhatja)!

Kérd meg a játékosokat, hogy ne nézzenek a kiválasztott tárgyra, csak erősen koncentráljanak rá! Amikor a segítőd visszatér a helyiségbe, ki kell találnia, hogy a többiek melyik tárgyra gondoltak. A játék trükkje, amit előtte a segítődnek el kell mondani titokban, hogy minden kérdésben lesz egy szín. Például: Erre a fehér székre gondoltunk? Erre a piros lámpára gondoltunk?

Ezekre a kérdésekre a válasz természetesen nem lesz.

Amikor a fekete színt említed meg, az utána következő szín és tárgy lesz a megfejtés, amire a csoport gondolt.

Fontos, hogy a trükköt ne áruljátok el.

Így a segítőd újra és újra kimegy a szobából, míg a játékosok újabb tárgyakat választanak. Addig megy a játék, amíg a többiek ki nem találják, hogy mi lehet a trükkje a segítődnek, hogy tud a gondolataitokban olvasni.

Gyors váltás

Mit fejleszt? Memóriát, megfigyelőképességet

Melyik korosztálynak ajánlott? 5 éves kortól

Szükséges játékosok száma: legalább 7 fő, de minél többen játszanak, annál jobb

Szükséges kellékek: nincs

Spécik:

A játék leírása:

Állítsd a játékosokat párba, majd álljanak egymással szemben, és jól nézzék meg egymást (milyen ruhát, cipőt viselnek, milyen fazonú a hajuk, van-e óra vagy karkötő a kezükön, stb.)!

Ezután fordítsanak egymásnak hátat a játékosok, és 3 dolgot változtassanak meg magukon!

Majd mikor mindketten készen vannak, forduljanak meg, és ismét szemtől szemben álljanak egymással!

A játék célja, hogy minél előbb kitalálják, mi változott meg a társukon.

Például levette a cipőjét, feltűzte a haját, megfordította a pólóját.

Az nyer, aki előbb kitalálja a három változtatást.

Amennyiben nagyobb csoportban játszotok, több fordulós is lehet a játék.

Mindig a nyertesek alkotnak új párt, egészen addig, amíg már csak két játékos marad.

Hangya útvesztő

Mit fejleszt? Memóriát, koncentrációt, versenyszellemet

Melyik korosztálynak ajánlott? 5 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: Twister játékszőnyeg (vagy gumimarkerek/ körök 4X5-ös vagy 3X6-os kockába lerakva), papír és ceruza útvonalrajzhoz

Spécik:

A játék leírása:

Készíts egy útvonaltervet, hogy A-ból B-be melyik pontokra lépve jutnak el a játékosok! Soronként 4 gumimarkert helyezz el, 5 sorban! Oszd a játékosokat két csapatra!

Mindkét csapat álljon a szőnyeg egyik végéhez úgy, hogy a csapat játékosai egymás mögé álljanak! Mindkét csapatból az első játékosok felváltva kezdik a lépegetést. A többi játékostárs figyeli a lépéseiket (ki hova lépett?). Az útvonaltervet szem előtt tartva csak annyit mondj, jó vagy rossz a lépés! Ha jó helyre lépett a játékos, akkor tovább léphet egészen addig, amíg eltalálja a pontok/ lépések sorrendjét.

Ha hibázik, akkor a másik csapat játékosa következik. A csapatoknak érdemes egymást figyelni, így megjegyezhetik, hogy melyik pont jó, és melyikre nem szabad lépni.

Az a csapat nyer, aki előbb kitalálja a pontok sorrendjét, és elsőként jut A-ból B-be.

B verzió: Amennyiben fiatalabb gyerekekkel játszol, akkor építhetsz egy történetet a játék köré, hogy a szorgos kis hangyáknak az eső elől minél előbb haza kell érniük az erdőből. Amikor rossz pontra lépnek, akkor az eső elmossa őket, ilyenkor elölről kell kezdeniük a játékot.

Ha a megfelelő pontra lépnek, akkor minden lépéssel közelebb vannak ahhoz, hogy hazatérjenek a hangyakirálynőhöz.

Hegyek alatt

Mit fejleszt? Koncentrációt, megfigyelőképességet, csapatmunkát

Melyik korosztálynak ajánlott? 4 éves kortól

Szükséges játékosok száma: legalább 4 fő, de minél többen játszanak, annál jobb

Szükséges kellékek: nagy méretű törölközők vagy plédek

Spécik:

A játék leírása:

Válassz ki egy játékost, aki kimegy a helyiségből (ő lesz az, akinek ki kell találnia, hogy ki van a plédek alatt)!

Miután a kiválasztott játékos kiment a helyiségből, a többi játékosnak adj egy plédet!

Üljenek le egymás mellé törökülésben, majd takarják be magukat úgy, hogy ne látsszanak ki a plédek alól! A kint lévő játékos visszajön a szobába, odamegy valakihez, és azt mondja neki: „KI VAN A HEGYEK ALATT?”. Ekkor az a játékos, aki felett áll, egy tetszőleges állathangot ad ki. Ezt meghallva ki kell találni, melyik játékos ül a pléd alatt.

A kérdező kétszer kérdezhet rá.

Ha nem sikerül kitalálnia, újra neki kell kimenni a helyiségből. Ha sikerül kitalálni, melyik játékostársa van a pléd alatt, akkor a pléd alatti játékos következik, neki kell elhagynia a szobát, és a játékosok újra helyet cserélnek a plédek alatt.

Holdlabda

Mit fejleszt? Koncentrációt, koordinációs készséget, versenyszellemet

Melyik korosztálynak ajánlott? 3 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: lufik, síp

Spécik:

A játék leírása:

Állítsd körbe a játékosokat, és mindenki kapjon egy felfújt lufit!

Füttyel vagy sípszóval jelezd a játék kezdetét!

A játékosok dobják fel a lufikat a levegőbe, és próbálják meg a lehető leghosszabb ideig ott tartani őket!

Ha egy lufi leesik a földre, vagy a játékos megfogja a kezével, akkor az a játékos kiesik a játékból. A játék addig folytatódik, amíg csak egy játékos marad.

Hozd vissza!

Mit fejleszt? Együttműködést, csapatmunkát, gyorsaságot, reakcióidőt

Melyik korosztálynak ajánlott? 4 éves kortól

Szükséges játékosok száma: legalább 5 fő, de minél többen játszanak, annál jobb

Szükséges kellékek: nincs

Spécik:

A játék leírása:

A játékosokat létszámtól függően rendezd kisebb vagy nagyobb csapatokba! Nevezz meg egy tárgyat a csapatoknak, amit vissza kell hozniuk! Minden csapatnak ugyanazt a tárgyat kell beszereznie. Amelyik csapat előbb ér vissza a tárggyal, az a csapat kapja meg a következő tárgy nevét.

Az a csapat nyer, aki előbb gyűjti be az általad kért 5 vagy 10 darab tárgyat.

Ez bármilyen tárgy lehet.

Fontos, hogy nézz körül, hogy a játékosok mit tudnak begyűjteni az adott környezetből.

Például: cipőfűző, óra, körömlakk, kosárlabda, sapka, műanyag üveg, toll, stb.

B verzió: Ha szeretnéd a játékot kicsit izgalmasabbá tenni, akkor olyan tárgyakat nevezz meg, amikből csak 1 van a helyiségben!

Így a csapatoknak nemcsak ügyesnek, de gyorsnak is kell lenniük.

Incifinci Egérke

Mit fejleszt? Megfigyelőképességet, empátiát, együttműködést, türelmet

Melyik korosztálynak ajánlott? 4 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: 1db kis méretű tárgy (műanyag állat, toll, kártyalap, stb.), síp

Spécik:

A játék leírása:

Válassz ki egy játékost, aki a tárgyat elrejti a szobában úgy, hogy egy része legyen csak látható!

Eközben a többiek lehajtott fejjel, csukott szemmel várakoznak, majd sípszóra elkezdik keresni a tárgyat.

Ha valaki megtalálja az eldugott tárgyat, ne nyúljon hozzá, csak mondja azt: „incifinci egérke”!

Ne árulja el a többieknek, hogy hol van a tárgy elrejtve!

Üljön vissza a helyére, és várja, hogy a többiek is megtalálják a tárgyat, és ugyanúgy visszaüljenek a helyükre!

Aki utolsónak találja meg a tárgyat, ő rejti el a következő körben. Aki elsőnek találta meg, kap egy pontot. A játék végén az a nyertes, aki a legtöbb pontot szerezte.

Irány Budapest!

Mit fejleszt? Logikai gondolkodást, megfigyelőképességet, kommunikációs készséget

Melyik korosztálynak ajánlott? 8 éves kortól

Szükséges játékosok száma: legalább 4 fő, de minél többen játszanak, annál jobb

Szükséges kellékek: nincs

Spécik:

A játék leírása:

Üljetek le, és alkossatok egy kört!

Te, mint játékvezető kezdd el a játékot!

Mondd a következőt!

„Budapestre utazom. Ha szeretnétek velem jönni, csak azzal a feltétellel jöhettek, hogy mindössze 2 darab ruhát rakhattok a bőröndbe.”

A többi játékosnak meg kell nevezni, hogy milyen ruhadarabot visz magával. Te pedig eldöntöd, hogy utazhatnak-e veled, vagy sem.

A játék trükkje: az, hogy a kettő ruhadarab a válaszadó két szomszédjának/ mellette ülő játékosának viselt ruhája.

A bal oldalon ülő játékos felső és a jobb oldalon ülő alsó ruházatát kell megnevezni, például: piros spagetti pántos póló és kék rövidnadrág.

Csak akkor „utazhatsz Budapestre”, ha rájöttél a szabályra.

B verzió: Ennek a játéknak egy másik verziója, amikor a játékvezető azt mondja, hogy „utazom Budapestre, és viszek magammal almát és körtét”.

Ebben az esetben akkor utazhatnak vele, ha a játékvezető által megnevezett két gyümölcs utolsó betűjével kezdődik az általuk hozott gyümölcsök neve.

Tehát: az alma „a”-ra végződik, és a körte „e”-re végződik, akkor ananászt és epret hozhatnak magukkal.

Ha más betűvel kezdődő gyümölcsöket neveznek meg, akkor nem utazhatnak a játékvezetővel.

A játék addig tart, amíg minden játékos rá nem jön a szabályra.

Kacsa, kacsa, gúnár

Mit fejleszt? Koordinációs képességet, figyelmet

Melyik korosztálynak ajánlott? 3 éves kortól

Szükséges játékosok száma: legalább 6 fő, de minél többen játszanak, annál jobb

Szükséges kellékek: nincs

Spécik:

A játék leírása:

Ültesd körbe a játékosokat!

Válassz ki egy játékost, aki körbejárja a többi, törökülésben ülő játékostársát, és a fejüket megérintve azt mondja, „kacsa, kacsa, kacsa” mindaddig, míg valakinek azt nem mondja, „gúnár”. Ekkor az a játékos, akinek a fejét megérintette, felugrik, és megpróbálja elkapni a társát, a „menekülő” (aki eddig körbesétált) megpróbál leülni a társa helyére úgy, hogy a kergető társa ne érje utol. Ha ez sikerül neki, akkor az állva maradt játékos sétál tovább körben. Azonban ha megérintette a játékostársa a fejét, mielőtt elfoglalta volna a helyét, akkor ismételten ő lesz az, akinek körbe kell sétálnia.

B verzió: Szülinapi bulikon is játszhatjátok ezt a játékot annyi módosítással, hogy a körbesétáló játékos azt mondja „torta, torta, torta”, és amikor megérinti valaki fejét, akkor pedig azt, hogy „gyertya”.

Kanalak

Mit fejleszt? Gyors reakciót, figyelmet, észlelési képességet

Melyik korosztálynak ajánlott? 8 éves kortól

Szükséges játékosok száma: legalább 6 fő, de minél többen játszanak, annál jobb

Szükséges kellékek: kanalak, bármilyen típusú kártyapakli, de ajánlott a francia kártya

Spécik:

A játék leírása:

Ültesd körbe a játékosokat!

Osszál mindenkinek 6 lapot! Rakj a kör közepébe eggyel kevesebb kanalat, mint ahány játékos játszik!

A kártyák fennmaradó részét add a kiválasztott „első” játékosnak! Ő indítja a játékot. Minden játékos egymás után húz egy lapot a pakliból, és egy kártyát eldob. A következő játékos szintén felvesz és eldob egy kártyalapot.

Ez így megy körbe.

Fontos, hogy a játék gyorsan menjen, és egyszerre csak 6 darab kártya lehet a játékosok kezében. Az a cél, hogy összegyűljön 3 azonos pár a játékos kezében, például 2 db király, 2 db ász vagy 2 db nyolcas.

Azonos szín nem számít.

Akinek ez megvan, gyorsan, de óvatosan felkap egy kanalat a kör közepéből úgy, hogy a többi játékos ne vegye észre.

Ha valakinek nincs meg a 3 azonos pár, de észreveszi, hogy a másik játékos felkapott egy kanalat, neki is minél hamarabb fel kell venni egy kanalat a kör közepéből. Az veszít, aki nem volt elég figyelmes, és kanál nélkül maradt.

Ilyenkor újraindul a játék.

Kreatív figurák

Mit fejleszt? Rajzkészséget, kreativitást, képzelőerőt

Melyik korosztálynak ajánlott? 4 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: színes ceruzák papírlapok

Spécik:

A játék leírása:

A játékosokat ültesd körbe!

Mindenki kapjon egy-egy három részre hajtogatott papírlapot!

Az első részére mindenki rajzoljon egy fejet!

Ez lehet ember, állat, elképzelt ufó vagy egy mesehős feje, mindezt a játékosok fantáziájára bízzuk. Majd a játékosok behajtják a lapokat úgy, hogy csak egy pici csík látszódjon a rajzból, éppen csak annyi, hogy a következő játékos tudja folytatni a megkezdett figurát.

A papírt átadják a mellettük ülő játékosnak.

Most jön a törzs, amit a szomszéd játékos rajzol meg, majd hajt egyet a papíron, és tovább kell passzolni a következő játékosnak.

Ezt követik a lábak.

Miután körbejártak a papírok, és a figura minden testrésze kész, nyissátok ki a papírlapokat, és jó nagyokat lehet nevetni a fura figurákon.

Használjátok szabadon a fantáziátokat, hogy minél érdekesebb és kreatívabb testrészeket rajzoljatok!

Le a boszorkányokkal!

Mit fejleszt? Koordinációs képességet, ügyességet

Melyik korosztálynak ajánlott? 3 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: filctollkészlet üvegre, szivacs, egy tálba víz

Spécik:

A játék leírása:

Rajzolj egy boszorkányt az üvegajtóra (lehetőleg kültéri ajtó legyen)!

Amennyiben bent a házban vagy lakásban játszotok, rakj az ajtó alá egy törölközőt!

Állítsd a játékosokat egymás mögé sorba, majd adj nekik egy vizes szivacsot, amivel egyenként dobják meg a boszorkányt!

Közben azt kell kiáltaniuk, hogy „le a boszorkányokkal!”.

A játék addig tart, míg a boszorkány teljesen el nem tűnik az ajtóról.

Macska-jaj

Mit fejleszt? Figyelmet, ügyességet, türelmet

Melyik korosztálynak ajánlott? 2 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: nincs

Spécik:

A játék leírása:

Válassz ki egy játékost, aki a macska lesz, és küldd ki a szobából! A többiek lesznek a kiscicák, akik elbújnak a macska elől. Amikor a macska visszajön a szobába, a kiscicák elkezdenek egyszerre nyávogni, a macskának pedig meg kell találni a kiscicákat.

Az nyer, akit a macska utolsóként talál meg. A következő körben ő lesz a macska.

Memória kihívás

Mit fejleszt? Memóriát, kognitív gondolkodást, koncentrációt

Melyik korosztálynak ajánlott? 5 éves kortól

Szükséges játékosok száma: legalább 3 fő, de minél többen játszanak, annál jobb

Szükséges kellékek: törölköző, legalább 10 darab kis méretű tárgy (pl: LEGO, toll, radír, műanyag figura, hegyező, kulcs, stb.)

Spécik:

A játék leírása:

A játékosokat ültesd egy vonalban veled szembe!

Helyezz a földre egy törölközőt, és rakj alá apró tárgyakat az általad kiválasztott sorrendben! Ezután mutasd meg a játékosoknak a sorba rendezett tárgyakat maximum10-20 másodpercig!

Takard le újból a tárgyakat, és rendezd át őket, vagy vegyél ki 1-1 tárgyat a sorból, és újra mutasd meg nekik!

A játékosoknak ki kell találniuk, hogy mi változott.

Amennyiben nagy csapat játszik, kézfeltartással jelezzék a változást! Aki kitalálja, hogy mi változott a sorban, kap egy pontot. A végén az nyer, akinek a legtöbb pontja van.

Pókháló

Mit fejleszt? Koordinációs képességet, ügyességet, térbeli érzéket

Melyik korosztálynak ajánlott? 4 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: madzag (több méter hosszú), székek

Spécik:

A játék leírása:

Helyezz el székeket egy körben úgy, hogy az ülőfelületük a körön kívül legyen! A székek lábára kötözz madzagot (kb. 50 cm magasan a földtől) úgy, hogy a székek között hálót képezzenek! Állítsd a játékosokat sorba!

Egyesével át kell kúszniuk a pókháló alatt úgy, hogy ne érjenek hozzá a madzaghoz.

Aki hozzáér, kiesik.

Az győz, aki végig tud menni úgy a székek között, hogy nem ér hozzá a madzaghoz.

B verzió: A játékosoknak nem a pókháló alatt, hanem a hálók között lépkedve kell átmenni egyik oldalról a másik oldalra úgy, hogy közben ne érjenek hozzá a madzaghoz. Az, aki hozzáér a madzaghoz, a pók áldozata lesz, és kiesik a játékból. Ennél a verziónál a madzagot egészen derékmagasságig fel lehet emelni, ezzel is fokozva a játék nehézségét és izgalmát.

Rajzolj, és add elő!

Mit fejleszt? Szövegértési és kommunikációs képességet, kézügyességet, figyelmet

Melyik korosztálynak ajánlott? 9 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: papír, ceruza

Spécik:

A játék leírása:

Minden játékos kapjon egy papírt és egy ceruzát!

Válassz ki egy játékost, akinek különböző méretű geometriai formákat (pl.: kör, téglalap, piramis, háromszög, stb.) kell egymás mellé és/ vagy egymásba rajzolni!

Majd a rajzot nézve, el kell magyarázni a játékostársainak, hogy hová és mit rajzolt a papírra úgy, hogy a rajzot nem mutathatja meg nekik. A játékosoknak az ő elmondása alapján kell elkészíteniük a rajzot. Az nyer, akinek a rajza megegyezik az eredeti rajzzal.

Rombolj és nyerj!

Mit fejleszt? Térlátást, koordinációt, kézügyességet és finommozgást

Melyik korosztálynak ajánlott? 5 éves kortól

Szükséges játékosok száma: tetszőleges, de minél többen játszanak, annál jobb

Szükséges kellékek: Jenga-kockák, teniszlabda vagy pingponglabda

Spécik:

A játék leírása:

Ültesd körbe a játékosokat!

Minden játékos kap 10-15 db Jenga-kockát.